Har du en iPhone – her er dit nye styresystem

San José, CA: Apple er igang med deres WWDC (World Wide Developer Conference), også kendt under kælenavnet “Dub-Dub”. Og her har Tim Cook netop lanceret det nye iOS 13. Og det er ikke småting, Apple har i støbeskeen til brugere af deres mobiltelefoner.

Væsentlig hurtigere

iOS får generelt en overhaling på hastigheden. Faktisk bliver systemet op til dobbelt så hurtigt til at åbne apps ifølge Apple, ligesom man vil kunne downloade apps og opdateringer væsentlig hurtigere. Der er ikke nyt om, hvorvidt disse hastighedsforbedringer kommer på alle iPhones.

Dark Mode

Styresystemet får nu mulighed for at skifte grundlæggende udseende – så hvis du foretrækker et mørkere system, har du nu muligheden. Dark Mode hedder det, og det vil være at finde i alle Apples egne apps – men udviklerne vil formentlig være ret hurtige til at tilføje det nye look til deres apps også.

Apps får nye funktioner

Flere af de “gamle” Apple apps får nye funktioner og indstillingsmuligheder. Især Påmindelser og maps får nye funktioner – og maps bliver væsentligt mere detaljeret, i hvert fald i USA i første omgang. Der kommer dog også detaljerede kort i andre lande i løbet af næste år. Om Danmark er med, vides endnu ikke. Maps får også 3D view – lidt a la Google Street View.

Ny måde at logge ind

Apple er ikke trygge ved “Login med Facebook” eller “Login med Google” – i stedet vil du nu på iPhone, iPad og Mac kunne logge ind med dit Apple login. Med andre ord får du altså en helt ny måde at logge ind i apps – der ifølge Apple skulle være væsentlig mere sikker.

Hvis man ikke har lyst til at dele ud af sin e-mail adresse til en app eller et websted kan man i stedet få en helt tilfældig Apple email der så forwarder til den “rigtige” email adresse. Man kan så vælge ikke længere at høre fra udbyderen – og Apple sletter så bare den midlertidige adresse.

Ny kamera og Photos app

Apple har arbejdet med deres Photos app, så du nu har væsentligt flere muligheder for at redigere dine fotos. Faktisk kan du nu også redigere videoer – og mange har nok savnet muligheden for eksempelvis at rotere en video.

Den nye udgaven af appen organiserer også dine billeder helt anderledes. Den nye app fjerner blandt andet duplikerede billeder. På den måde slipper du for at se de utroligt mange ens billeder, du måske har taget for at være sikker på at få et helt specifikt skud. Billederne bliver arrangeret i dage, måneder eller år, så du får et godt overblik over de mange billeder i dit galleri.

Del musikken med en ven

I iOS13 kan du dele musik direkte med en ven – ved simpelthen at holde din telefon hen imod en vens telefon. Hvis vedkommende har AirPods på, vil han/hun så kunne høre den samme musik du lytter til.

CarPlay får nyt udseende og flere apps

CarPlay får ny brugergrænseflade så der er flere apps på skærmen på samme tid. Der er også en ny kalender app. Generelt kommer der en del forbedringer til CarPlay, der ser helt anderledes ud.

Har du en iPhone – her er dit nye styresystem